
Бүген Кишинев шәһәренә эш сәфәре кысаларында Татарстан Республикасы Президенты Рөстәм Миңнеханов Молдавия Премьер-министры урынбасары Кристина Лесник белән очрашты.

Россия-Молдава мөнәсәбәтләре кысаларында Татарстан Молдавия белән хезмәттәшлекне киңәйтергә тели, диде Рөстәм Миңнеханов. «Безнең Гагаузия белән багланышларыбыз бар, әмма бу хезмәттәшлек, гәрчә аерым проектлар булса да, башлыча гуманитар өлкәдә гамәлгә ашырыла», - дип белдерде Татарстан Президенты.

Рөстәм Миңнеханов фикеренчә, иң беренче нәүбәттә сәүдә-икътисадый мөнәсәбәтләрне үстерергә кирәк. «Безнең сәүдә мөнәсәбәтләре дәрәҗәсе җитәрлек түгел әле. Бүген товар әйләнеше $12 млн. Бу кечкенә сан, Татарстан белән Молдавиянең мөмкинлекләренә туры килми. Әлеге эш сәфәре барышында яңа партнерлар табарбыз, перспектив икътисадый проектлар турында фикер алышырбыз дип ышанам», - диде ТР Президенты.

Очрашуда Татарстан белән Молдавия арасында сәнәгать, икътисад, авыл хуҗалыгы өлкәсендә, дәүләт һәм муниципаль идарә системасын камилләштерү буенча хезмәттәшлекне үстерү, шулай ук инвестицион хезмәттәшлек перспективалары турында сүз барды.
Рөстәм Миңнеханов Молдавиядә: Эшне активлаштырырга зур теләк бар